CELEX: 32021D2184
Language: bg
Date: 2021-12-06 00:00:00
Title: Решение за изпълнение (ЕС) 2021/2184 на Комисията от 6 декември 2021 година за удължаване на срока на действията, предприети от Изпълнителния орган за здраве и безопасност на Обединеното кралство за разрешаване на предоставянето на пазара и употребата на пет биоцида за дезинфекция на ръце, в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2021) 8729) (само текстът на английски език е автентичен)

10.12.2021   
               
               
                  BG
               
               
                  Официален вестник на Европейския съюз
               
               
                  L 444/105
               
            
         РЕШЕНИЕ ЗА ИЗПЪЛНЕНИЕ (ЕС) 2021/2184 НА КОМИСИЯТА
         от 6 декември 2021 година
         за удължаване на срока на действията, предприети от Изпълнителния орган за здраве и безопасност на Обединеното кралство за разрешаване на предоставянето на пазара и употребата на пет биоцида за дезинфекция на ръце, в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2021) 8729)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него, във връзка с член 5, параграф 4 от Протокола за Ирландия/Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия,
         като има предвид, че:
         
                     (1)
                  
                  
                     На 11 март 2021 г. Изпълнителният орган за здраве и безопасност на Обединеното кралство („компетентният орган на Обединеното кралство“), от името на Изпълнителния орган за здраве и безопасност на Северна Ирландия, прие решение в съответствие с член 55, параграф 1, първа алинея от Регламент (ЕС) № 528/2012 да разреши предоставянето на пазара и употребата в Северна Ирландия на продуктите за дезинфекция на ръце Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle и Cornells Wellness Instant Hand Sanitizer Spray, до 8 август 2021 г. („действието от 11 март 2021 г.“). На 15 март 2021 г. компетентният орган на Обединеното кралство прие подобно решение, с което разреши предоставянето на пазара и употребата в Северна Ирландия на продукта за дезинфекция на ръце Leucillin Family Sanitiser до 2 август 2021 г. („действието от 15 март 2021 г.“). Компетентният орган на Обединеното кралство уведоми Комисията и компетентните органи на държавите членки за действието от 11 март 2021 г. и действието от 15 март 2021 г. и за основанията за тях, в съответствие с член 55, параграф 1, втора алинея от посочения регламент.
                  
               
                     (2)
                  
                  
                     Съгласно информацията, предоставена от компетентния орган, действието от 11 март 2021 г. и действието от 15 март 2021 г. са били необходими с цел опазване на общественото здраве. На 11 март 2020 г. Световната здравна организация (СЗО) обяви, че избухването на пандемията от коронавирус (COVID-19) може да се характеризира като пандемия. Правителството на Обединеното кралство обяви риска за Обединеното кралство за „висок“ и на 23 март 2020 г. влязоха в сила ограничителни мерки. Използването на дезинфектанти за ръце на алкохолна основа се препоръчва от СЗО като превантивна мярка срещу разпространението на COVID-19, алтернативна на измиването на ръцете със сапун и вода.
                  
               
                     (3)
                  
                  
                     Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle и Cornells Wellness Instant Hand Sanitizer Spray съдържат като активно вещество пропан-2-ол. Leucillin Family Sanitiser съдържа като активно вещество активен хлор, освободен от натриев хипохлорит. Както пропан-2-ол, така и активният хлор, освободен от натриев хипохлорит, са одобрени за употреба в биоциди от продуктов тип 1 (хигиена на човека), определен в приложение V към Регламент (ЕС) № 528/2012.
                  
               
                     (4)
                  
                  
                     След избухването на пандемията от COVID-19 дезинфектантите за ръце станаха обект на изключително голямо търсене в Обединеното кралство, което доведе до безпрецедентен недостиг в снабдяването с такива продукти. Преди действието от 11 март 2021 г. и действието от 15 март 2021 г. в Обединеното кралство имаше малко на брой дезинфектанти за ръце, разрешени съгласно Регламент (ЕС) № 528/2012. COVID-19 представлява сериозна заплаха за общественото здраве в Обединеното кралство, а наличието на допълнителни дезинфектанти за ръце е от решаващо значение за предотвратяване на разпространението му.
                  
               
                     (5)
                  
                  
                     На 2 август 2021 г. Комисията получи обосновано искане от компетентния орган на Обединеното кралство за удължаване на срока на действието от 15 март 2021 г. в Обединеното кралство по отношение на Северна Ирландия, в съответствие с член 55, параграф 1, трета алинея от Регламент (ЕС) № 528/2012. На 4 август 2021 г. Комисията получи подобно обосновано искане от компетентния орган за удължаване на срока на действието от 11 март 2021 г. Обоснованите искания бяха отправени въз основа на опасението, че COVID-19 ще продължи да бъде заплаха за общественото здраве и след изтичане на сроковете на временните разрешения, както и на съображението че допускането на допълнителни дезинфектанти за ръце на пазара е от решаващо значение за ограничаването на опасността, породена от COVID-19.
                  
               
                     (6)
                  
                  
                     Според компетентния орган на Обединеното кралство търсенето на вериги за доставки на дезинфектанти за ръце остава високо, поради което е необходимо удължаване на срока на действието в Обединеното кралство по отношение на Северна Ирландия.
                  
               
                     (7)
                  
                  
                     Дружествата, които са получили дерогации за дезинфектанти за ръце в съответствие с член 55, параграф 1, първа алинея от Регламент (ЕС) № 528/2012 след обявяването на пандемията от СЗО, бяха насърчени да поискат редовно разрешение за своите продукти възможно най-скоро. До момента обаче компетентният орган на Обединеното кралство не е получил нови заявления за редовно разрешение за продукти.
                  
               
                     (8)
                  
                  
                     Тъй като COVID-19 продължава да представлява опасност за общественото здраве и тази опасност не може да бъде адекватно овладяна в Обединеното кралство по отношение на Северна Ирландия без да бъде разрешено пускането на пазара на допълнителни дезинфектанти за ръце, е целесъобразно да се разреши на компетентния орган на Обединеното кралство да удължи срока на тези две действия в Обединеното кралство по отношение на Северна Ирландия.
                  
               
                     (9)
                  
                  
                     Като се има предвид, че срокът на действията изтече съответно на 2 август 2021 г. и 8 август 2021 г., настоящото решение следва да се прилага с обратно действие.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Изпълнителният орган за здраве и безопасност на Обединеното кралство, от името на Изпълнителния орган за здраве и безопасност на Северна Ирландия, може да удължи до 10 февруари 2023 г. срока на действието за разрешаване на предоставянето на пазара и употребата в Обединеното кралство по отношение на Северна Ирландия на биоцидите Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle и Cornells Wellness Instant Hand Sanitizer Spray.
         
         
            Член 2
            Изпълнителният орган за здраве и безопасност на Обединеното кралство, от името на Изпълнителния орган за здраве и безопасност на Северна Ирландия, може да удължи до 4 февруари 2023 г. срока на действието за разрешаване на предоставянето на пазара и употребата в Обединеното кралство по отношение на Северна Ирландия на биоцида Leucillin Family Sanitiser.
         
         
            Член 3
            Адресат на настоящото решение е Изпълнителният орган за здраве и безопасност на Обединеното кралство, от името на Изпълнителния орган за здраве и безопасност на Северна Ирландия.
            Член 1 се прилага от 9 август 2021 г.
            Член 2 се прилага от 3 август 2021 г.
         
         
            Съставено в Брюксел на 6 декември 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.